**Lokallag i koronaens tid**

Pål Berg Svenungsen, HIFO Sogn og Fjordane

«Det første jeg har å fortelle, er altså at i det Herrens år 1348 brøt pesten ut i den vakreste av alle Italias byer, det så berømte Firenze. Man vet ikke om denne pesten skyldes innflytelsen fra himmellegemene eller om det er en straffedom som Herren har sendt over oss for våre synders skyld, men i alle tilfelle hadde den oppstått noen år tidligere i Østen, hvor den krevde en uendelig mengde dødsoffer, og deretter spredte den seg fra sted til sted, inntil den også nådde landene i vest». Nå har heldigvis ikke koronapandemien fått like dramatiske konsekvenser i Norge som tilfellet var for pestens herjinger på midten av 1300-tallet, men det er likevel ikke vanskelig å føle et visst slektskap med Giovanni Boccaccios beskrivelser i *Dekameronen*.

Hjemmekontor, digital undervisning, smitte-frykt og vaksine-lengsel, stengte butikker og puber, et avlyst kulturliv, og et tidvis nedstengt samfunn. Alt dette har satt sine spor hos de fleste nordmenn i løpet av året som er gått. Situasjonen har naturligvis også preget arbeidet i HIFO Sogn og Fjordane. Der det allerede i forkant av koronasituasjonen var vanskelig å holde liv i et lite og spredt lokallag, har situasjonen gradvis forverret seg i løpet av det siste året. Dette er neppe unikt for vårt lokallag, men er nok noe mange som legger ned en innsats for HIFO kan kjenne seg igjen i: for de fleste av oss som sitter i lokallagsstyre er innsatsen først og fremst et overskuddsprosjekt, der aktiviteten opprettholdes av dugnadsinnsats og en felles kjærlighet til historiefaget. For de fleste av oss er det nok nå svært lite overskudd igjen.

Nå skal riktignok ikke all skyld dumpes over på koronaen. Vi hadde allerede utfordringer før den kom. Det er ikke til å komme unna at vi som bor i gamle Sogn og Fjordane lever i en del av landet som i hovedsak består av to ting: fjord og fjell. Det som binder denne vakre, men farefulle landsdelen sammen, er noe som knapt kan kalles veger og dyre hurtigbåter. Styret i lokallaget består av en liten håndfull engasjerte mennesker spredt utover ulike deler av «gamlefylket»: én arbeider på Sogn Folkemuseum (De Heibergske Samlinger) på Kaupanger; én har nylig gått hen og blitt museumsleder på Kystmuseet i Florø; én nyter sitt otium i Høyanger; mens de to siste medlemmene (inkludert leder) arbeider ved Høgskolen på Vestlandet i Sogndal. De geografiske utfordringene gjør det naturlig nok vanskelig å nå til alle våre medlemmer i hele regionen vår. Av flere årsaker har mye av aktiveten i lokallaget kretset i og rundt høgskolen i Sogndal.

Etter den første nedstengningen i mars i fjor, tenkte vi at dette egentlig åpent opp nye muligheter for vår del. Særlig virket det som en gylden mulighet til å nå en del av historiemiljøet i regionen vi lenge har ønsket å etablere sterke kontakt med, nemlig lærerne i skolen. Planen var å utnytte omleggingen til en digital undervisnings- og arbeidsdag til vår fordel. For var ikke dette et perfekt tidspunkt å arrangere et webinar om kildekritikk for alle historielærerne i Sogn og Fjordane? I lokallagsstyret sitter vi på utrolig mye kompetanse, ettersom vi har representanter fra et bredt spekter av historiebruksinstitusjoner – museum, arkiv, forskning og utdanning. Vi kontaktet derfor Utdanningsforbundet med et forslag om et mulig samarbeid, et gratis webinar for alle historie- og samfunnsfaglærere. Ukene gikk uten at vi fikk noe svar. Da det til slutt kom, tre måneder senere, var det et slags «takk for tilbudet, men dette er ikke noe for oss»-svar. Det var for å være dønn ærlig, et veldig skuffende utfall. Med det gikk lufta litt ut av ballongen.

En annen gruppe vi ofte forsøker å henvende oss mot, men som er vanskelig å nå gjennom hos, er studentmiljøet. For til tross for at det her i Sogndal finnes både en egen lærerutdanning for samfunnsfag og et separat historikermiljø ved Institutt for Samfunnsvitenskap, er det overraskende vanskelig å tiltrekke seg studentene – noe som også var situasjonen før korona. Vi har blant annet i flere år hatt et lavterskeltilbud med egne «filmkvelder», der historikere fra høgskolen kommer og innledet om et historisk tema i forkant av filmfremvisningen. Tidvis har vi også vært i stand til å spandere pizza og brus til de frammøtte. Det må påpekes at dette har vært et gjennomgående populært tiltak, men er samtidig noe som i større grad brukes av de ansatte på høgskolen framfor studentene. Med koronasituasjonen har vi derimot måtte innstille slike filmkvelder.

Noe av årsaken til at vi sliter med å nå ut til studentmiljøet i Sogndal, skyldes nok at vi her i stor grad må finne oss i å konkurrere mot vakker og innbydende natur, noe inkluderer gode skiforhold om vinteren. Et hederlig unntak, er derimot studentene på bachelorutdanningen i historie ved HVL. Det var også i samarbeid med høgskolen at vi fikk i stand vårt eneste større arrangement i året som gikk, nemlig en digital bachelorpresentasjon. Tre av studentene som leverte sine bacheloroppgaver våren 2020, presenterte sine oppgaver og resultater. Det ble en hyggelig kveld, som tematisk spente nok så bredt: fra Faste Ystad Skjei, som presenterte utviklingen av «Scandiacupen» i Trøndelag, til Josef Benoni Ness Tveit, som hadde undersøkt «Identitetsargument mot kommunereformer i Indre Sogn på 1960- og 2010-talet», før Lars Christian Lindsay Lundhøj tok for seg «Fimbulvinteren – mytologi eller historie?». Dette arrangementet ble filmet og opptaket er gjort tilgjengelig på HIFO Sogn og Fjordanes Facebook-side.

Det her er ingen panegyrisk tekst om verdien og gleden av arbeidet som skjer i lokallaget. Snarere er det en usminket og ærlig redegjørelse av status for et lite lokallag, som selv under normale forhold så vidt holder hodet over vannet. Men la meg likevel avslutte på en litt optimistisk tone med å vende tilbake til Svartedauden. For som Jostedalsrypa i sagnet, klamrer vi oss hardt fast til livet og håper å overleve også denne gangen!